Ester Larsen (V), 2001-03-29:
Behandling for barnløshed har forøget antallet af trillinge-
og tvillingegraviditeter væsentligt.
I redegørelsen fra Det Etiske Råd kan man læse Sundhedsstyrelsens tal for et enkelt år, og der var 42 pct. af samtlige børn, født som resultat af behandling med kunstig befrugtning, enten trillinger eller tvillinger.
Så det øgede antal flerfoldsgraviditeter har gjort fænomenet fosterreduktion aktuelt.
Det forhold, at man ved hjælp af en behandling bringer fostre til live med samtidig bevidsthed om, at man vil aflive ét eller flere i tilfælde af flerfoldsgraviditet, er da klart en etisk problemstilling, som Folketinget må forholde sig til.
Vi oplever i stigende grad, at lægevidenskaben og den teknologiske udvikling stiller os over for en række etiske udfordringer.
Og jeg er, åbenbart i modsætning til fru Lone Møller, glad for, at vi har et etisk råd.
Og Det Etiske Råd blev faktisk etableret for at sikre, at der var en kreds af mennesker, omhyggeligt udvalgte, som påtog sig opgaven at analysere og eftertænke og vurdere de etiske aspekter ved den lovgivning, vi vedtager, og den udvikling, der finder sted.
Jeg synes, vi skylder Det Etiske Råd stor tak for redegørelsen om fosterreduktion.
Det er et sobert arbejde, hvor man dels beskriver den aktuelle situation og dels kommer med nogle anbefalinger.
Som vi allerede har været inde på i debatten, viser redegørelsen jo, at Justitsministeriet finder, at der ikke er nogen decideret lovhjemmel til at foretage fosterreduktion.
Fosterreduktion er ifølge Justitsministeriet ikke omfattet af abortloven.
Jeg finder det tankevækkende, at der har været foretaget og bliver foretaget fosterreduktioner som følge af en for effektiv barnløshedsbehandling, uden at der eksisterer et lovgrundlag, og jeg ser frem til, at ministeren er indstillet på at reparere på det forhold.
Ifølge Kristeligt Dagblad skete
den første fosterreduktion i 1988 på Kommunehospitalet i Århus, hvor man ifølge den involverede fertilitetslæge »var kommet til« at lave firlinger
Den pågældende læge, der nu har en privatklinik, udtaler, at han siden har foretaget omkring 35 fosterreduktioner.
Formanden for Landsforeningen af Flerbørnsfamilier udtaler til Kristeligt Dagblad: »Stort set alle vore medlemmer bliver tilbudt fosterreduktion, og lægerne smider som regel skilsmissetal i hovedet på folk.« En sådan melding peger jo på, at virkeligheden åbenbart ser lidt anderledes ud, end Sundhedsstyrelsen forestiller sig.
For Sundhedsstyrelsens vejledning, ja, den omhandler jo situationer, hvor der er risiko for moderens eller fostrenes liv.
Barnløshedsbehandling har påført os et etisk dilemma.
Det er ikke rimelig omgang med menneskeligt liv at lægge flere befrugtede æg ind i livmoderen for så efterfølgende at ombringe levedygtige fostre, indtil antallet passer.
Vi ser desværre i samfundet en tendens til stigende vold
Og der er givet en sammenhæng imellem menneskesyn og risiko for forråelse.
Hvis vi i stigende grad er tilbøjelige til at opfatte mennesker som ting, man kan skaffe sig af med, bare det sker tilpas tidligt i udviklingen, kan man bekymre sig for, om det kan blive sværere og sværere at fastholde vores grundlæggende menneskesyn, det menneskesyn, der siger, at det enkelte menneske er værdifuldt, er enestående og uerstatteligt.
Så jeg vil meget stærkt anbefale Tinget at bakke op omkring forslaget, som sikrer forebyggelse af flerfoldsgraviditet.